<classify> POLISI mkoani Mbeya inawashikilia watu nane kwa tuhuma za kujeruhi katika vurugu zilizojitokeza kutokana na mgogoro wa kugombea mashamba wilayani Mbarali.Kwa mujibu wa Kaimu Kamanda wa Polisi Mkoa, Kerome Ngowi wanaoshikiliwa ni wakazi wa Kata ya Ubaruku wilayani Mbarali, Denis Segele 36, Kapilipili Sichura 35 na Nebati Tulyanje 30.Wengine ni wakazi wa Kijiji cha Msesule, Jumanne Mashaka 52, Kasuka Bulhama 56 na Arnold Kibodi 15, mkazi wa Mabadaga Amos Kita 56 na mkazi wa Makondeko, Edward Mbangala 37. Ngowi alisema Septemba 11, mwaka huu saa nne asubuhi katika Kijiji cha Msesule, Kata ya Mapogoro Tarafa ya Rujewa kundi dogo la wakulima katika Skimu ya Umwagiliaji ya Mahalala wakiwa shambani kwao wanasafisha mfereji wa umwagiliaji maji, walivamiwa na wananchi wa Kijiji cha Msesule wakiongozwa na watu wawili ambao majina yao yamehifadhiwa kwa sababu za kiupelelezi.Alisema miongoni mwa watuhumiwa hao ni Ofisa Mtendaji wa Kijiji cha Msesule ambaye anaendelea kutafutwa baada ya kukimbilia kusikojulikana baada ya kushiriki kwenye tukio hilo. Alibainisha kuwa inadaiwa watuhumiwa hao baada ya kuvamia shambani wakiwa na silaha za jadi zikiwamo mapanga, mikuki na mishale waliwajeruhi watu 11 sehemu mbalimbali mwilini mwao ambao wanane kati yao walitibiwa na kuruhusiwa na watatu wanaendelea kupatiwa matibabu katika Hospitali ya Wilaya ya Mbarali.Aidha, baada ya kutekeleza uhalifu huo watuhumiwa hao pia walifanya uharibifu wa pikipiki tano ambazo ni mali za wanakijiji cha Mahalala.  <topic>: kitaifa 